Къэбэрдей-Балъкъэрыр нэхъыфIхэм хабжэ
Къуажэ щIалэгъуалэм я урысей зэгухьэныгъэмрэ Урысейпсо цIыхубэ фронтым узыншагъэр хъумэнымкIэ IэнатIэм и фIагъымрэ ар цIыхухэм сэбэп зэрахуэхъумрэ кIэлъыплъ центрымрэ ирагъэкIуэкIа къэпщытэныгъэхэм къызэрагъэлъэгъуамкIэ, Къэбэрдей-Балъкъэрыр ящыщщ цIыхухэм щытыкIэр ефIэкIуауэ къыщалъыта урысей хэгъуэгуихым. А Iуэхур ирагъэкIуэкIащ Урысейпсо цIыхубэ фронтым узыншагъэр хъумэнымкIэ къызэригъэпэща «ФIагъ лъагэ зиIэ икIи псоми я зэхуэдэ медицинэ» форумым кърикIуам ипкъ иткIэ, УФ-м и Президент Путин Владимир пщэрылъ къазэрыщищIам къыхэкIыу. Къэпщытэныгъэхэр гъатхэпэм и 11 — 21 махуэхэм медицинэ IуэхущIапIэхэми нэгъуэщI щIыпIэхэми щрагъэкIуэкIащ. ЗэупщIа цIыхухэм я процент 75-р къалэдэсщ, адрейхэр къуажэхэм щыщщ.
ЕхъулIэныгъэ зиIэу къалъытахэм ящыщщ Ростов, Тверь, Калининград областхэр, Шэшэн Республикэр, Краснодар крайр.
ЦIыху мини 10-м щIигъум я деж щрагъэкIуэкIа щIэупщIэныгъэхэм къарикIуахэр Урысейпсо цIыхубэ фронтым и сайтым къралъхьащ.
Къэпщытэныгъэхэм ятепщIыхьмэ, медицинэ IуэхущIапIэхэм я лэжьэкIэм арэзы къищIыркъым къуажэ пхыдза-хэм щыпсэухэр. ЗэупщIахэм я процент 80-м къыхагъэщащ ирикъуу IэщIагъэлIхэмкIэ къызэрызэмыгъэпэщар, фельдшер-акушер IуэхущIапIэхэм, поликлиникэхэм, сымаджэщхэм я мылъку-техникэ лъабжьэр мыхьэнэншэ зэрыхъуар. «Ди къэралым иIэщ медицинэ IэщIагъэлIхэр гъущI гъуэгукIэ фIэкIа здынэмысыфыну къуажэхэр», — жиIащ Урысейпсо цIыхубэ фронтым и Штаб нэхъыщхьэм и лIыкIуэ, Къуажэ щIалэгъуалэм я урысей зэгухьэныгъэм и унафэщI Оглоблинэ Юлие.
Къэбэрдей-Балъкъэрыр къапщтэмэ, иужьрей илъэсхэм республикэм узыншагъэр хъумэнымкIэ и IэнатIэм и мылъку-техникэ лъабжьэр ирагъэфIэкIуащ, медицинэм щIэуэ къыхыхьэ IэмалыщIэхэр жыджэру лэжьыгъэм къыщагъэсэбэп. Фельдшер-акушер IуэхущIапIэу 48-рэ, амбулаторэу 10, Анзорей къуажэм сымаджэщ, Налшык къалэ клиникэ сымаджэщ №1-м хэту унэщIэ къызэIуахащ, Лъынтхуэ узыфэхэм щеIэзэ центр къызэрагъэпэщащ, Кардиоцентрым кардиохирургие Iэмалыр къыщагъэсэбэпу щIадзащ, Республикэ клиникэ сымаджэщым и хирургие унэр, Республикэ клиникэ сабий сымаджэщым и къуадамэу 9-м, Дзэлыкъуэ район сымаджэщым и гинекологие отделенэр сыт и лъэныкъуэкIи зыхуей хуэзэу зэрагъэпэщыжащ. Республикэ клиникэ сымаджэщым зи Iэпкълъэпкъым фэбжь зыбжанэ зэуэ игъуэтахэм щеIэзэ, Чэнджэщ-диагностикэ медицинэ центрым хирургие, Аруан район сымаджэщым онкологие къудамэхэр къыщызэIуахащ. Апхуэдэу Сабий унэм хэту къызэрагъэпэщащ узыфэ хьэлъэ къызэуэлIахэм ар ящыгъэпсынщIэным хухаха IуэхущIапIэ. Ахэр псори медицинэ IэмэпсымэхэмкIэ ирокъу, IэщIагъэлIхэм я щIэныгъэм хагъэхъуащ. Мы зэманым яухуэ Перинатальнэ центр, Прохладнэ дэт сымаджэщым хэту унэщIэ, физкультурэ диспансерыр зэрагъэпэщыж.
Нэгъабэ лъандэрэ Компьютер, Магнитно-резонанс томографиехэр пщIэншэу ящI, мы гъэм дуплекс сканированиер, аллергие къэпщытэныгъэхэр ирагъэкIуэкI. Гу-лъынтхуэ, жьэн узыфэхэм илIыкIхэм я бжыгъэр нэхъ мащIэ хъуащ. КъалъхуагъащIэ сабийуэ дунейм ехыжхэм я бжыгъэр Кавказ Ищхъэрэ федеральнэ щIыналъэм щынэхъ мащIэхэм ящыщщ. ФIагъ лъагэ зиIэ технологиехэр къагъэсэбэпурэ ди цIыхухэм медицинэ дэIэпыкъуныгъэхэр зэрыхуащIэнум хущIокъу, нэхъапэхэм апхуэдэ Iуэхутхьэбзэ-хэр щагъуэтыр федеральнэ центрхэрт. А псори хуэунэтIащ Къэбэрдей-Балъкъэр Республикэм и цIыхухэм ягъуэт медицинэ дэIэпыкъуныгъэр егъэфIэкIуэным. Iуэхум адэкIи къыпащэнущ.
Къуэдзокъуэ-Наурыз Лианэ,
КъБКъУ-м ФилологиемкIэ и институтымадыгэбзэмрэлитературэмкIэ и къудамэм и студент.
